Nariadenie Komisie (EHS) č. 2077/80
z 1. augusta 1980,
ktorým sa mení a dopĺňa nariadenie (EHS) č. 2973/79, ktorým sa stanovujú podrobné pravidlá poskytovania pomoci pre vývoz hovädzích a teľacích výrobkov, ktoré môžu byť zvýhodnené pri dovoze do tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 805/68 z 27. júna 1968 o spoločnej organizácii trhu s hovädzím a teľacím mäsom [1], naposledy zmenené a doplnené nariadením (EHS) č. 2916/79 [2] a najmä na jeho článok 15 ods. 2,
so zreteľom na nariadenie Rady (EHS) č. 2931/79 z 20. decembra 1979 o poskytovaní pomoci pre vývoz poľnohospodárskych výrobkov, ktoré môžu byť zvýhodnené pri dovoze do tretích krajín [3], a najmä na jeho článok 1 ods. 2,
keďže nariadením Komisie (EHS) č. 2973/79 [4] sa zaviedli podrobné pravidlá na implementáciu vývozu 5000 ton hovädzieho a teľacieho mäsa ročne do Spojených štátov amerických na špeciálne spracovanie;
keďže článok 1 ods. 2 uvedeného nariadenia špecifikuje, že mäso musí pochádzať zo zvierat porazených najviac mesiac pred preclením na vývoz; keďže táto lehota sa podľa zistení považuje za príliš krátku z pohľadu požiadaviek logistiky a následne je vhodné predĺžiť ju na dva mesiace;
keďže opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Článok 1 ods. 2 nariadenia (EHS) č. 2973/79 sa nahrádza takto:
"Mäso uvedené v odseku 1 musí spĺňať požiadavky na ochranu zdravia stanovené dovážajúcou treťou krajinou a pochádzať zo zvierat porazených najviac dva mesiace pred preclením na vývoz."
Článok 2
Toto nariadenie nadobúda účinnosť 4. augusta 1980.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. augusta 1980